RS เปิดผังใหม่ดันเรตติ้งพุ่งกระฉูด ขึ้นแท่น Top 3 ดิจิตอลทีวีไทยภายในปี 61
RS เปิดผังใหม่ดันเรตติ้งพุ่งกระฉูด ขึ้นแท่น Top 3 ดิจิตอลทีวีไทยภายในปี 61
19 ธ.ค. 2560

นายสุรชัย เชษฐโชติศักดิ์ ประธานเจ้าหน้าที่บริหาร บริษัท อาร์เอส จำกัด (มหาชน) หรือ RS เปิดเผยว่า บริษัทมองเห็นโอกาสในการบุกตลาดดิจิตอลทีวี จึงมีแผนเปิดผังใหม่ต้อนรับปีใหม่ภายใต้แนวคิด “เข้มทุกเรื่องราว สุดทุกอารมณ์” กับการใช้กลยุทธ์ Primetime Focus ทุ่มงบไม่อั้นดึงคอนเทนต์พรีเมียมลงจอในช่วงไพรม์ไทม์ เพื่อผลักดันให้เรตติ้งเติบโตแบบก้าวกระโดดแตะ 700,000 รายต่อนาที สู่อันดับ 3 ดิจิตอลทีวีของประเทศภายในสิ้นปีหน้า
โดยปัจจุบันเรตติ้งช่อง 8 พุ่งทะยานอย่างต่อเนื่องตามเป้าหมายที่จะจบประมาณ 500,000 รายต่อนาทีภายในสิ้นปีนี้ เพราะประสบความสำเร็จจากการคัดสรรสุดยอดคอนเทนต์พรีเมียมระดับคุณภาพทั้งในและต่างประเทศมาลงจอช่วงไพรม์ไทม์ได้ถูกใจคนไทยทั้งประเทศ โดยเฉพาะอภิมหาซีรีส์ฟอร์มยักษ์ “หนุมาน สงครามมหาเทพ” ที่ทำเรตติ้งพุ่งทะยานขึ้นอันดับ 1 แซงละครหลังข่าวทุกช่อง
อีกทั้งบริษัทยังจับมือ “เอไอเอส” ยักษ์ใหญ่เบอร์หนึ่งในวงการผู้ให้บริการเครือข่ายโทรศัพท์เคลื่อนที่ ในการผลิตรายการใหม่อย่าง  “เกมเรียงเบอร์” ดูทุกวัน… ลุ้น “เงินล้าน” ทุกวัน กับเกมโชว์วาไรตี้ครั้งแรกในเมืองไทยที่จะทำให้เบอร์มือถือคุณมีค่า 2 ล้านบาท โดยมี “กิฟต์-วรรธนะ กัมทรทิพย์” และ “คูลเจแนน-กัญดา ศรีธรรมูปถัมภ์” รับหน้าที่พิธีกร  นอกจากนั้นเดือนกุมภาพันธ์จะผลิตรายการใหม่ “มือ 1 สู้ฟัด” วาไรตี้เกมโชว์แข่งขันอาชีพเพื่อกระชับความสัมพันธ์ของคนในท้องถิ่น
ทั้งนี้ บริษัทยังเพิ่มความสนุกกับซีรีส์อินเดียแนวร่วมสมัยที่ตรงใจรสนิยมคนไทยทั้งประเทศ อย่าง “ลิขิตแค้นแสนรัก” ที่กวาดรางวัลมากมายการันตีคุณภาพมาออกอากาศเป็นเรื่องแรก และยังทุ่มงบซื้อเพิ่มอีก 3 เรื่องสำหรับออนแอร์เป็นลำดับต่อไป ได้แก่ ตระกูลแค้นแสนรัก ผู้พิทักษ์ที่รักเธอ และอสรพิษรักข้ามภพ  ขณะที่เตรียมจัดงานบวงสรวงเปิดกล้องถ่ายละครใหม่เข้มครบรสทุกแนว 4 เรื่องรวดเดียวในไตรมาสแรก ได้แก่ พ่อปลาไหล สาปกระสือ ซิ่นลายหงส์ และมัจจุราชฮอลิเดย์
นอกจากนี้ ประมาณเดือนกุมภาพันธ์นี้เตรียมจัดกิจกรรม Hanumaan Run วิ่งบุกกรุง และกิจกรรมมีทแอนด์กรี๊ด Ashish Sharma Fun Meeting เอาใจคอซีรีส์บอลลีวู้ดใกล้ชิดดารานักแสดงชั้นนำระดับโลก ขณะที่ลุยสร้างสีสันความสนุกให้กับแฟนช่อง 8 ยกขบวนดารานักแสดงร่วมเล่นเกมชิงรางวัลทั่วกรุงเทพฯ และปริมณฑลในงาน “ช่อง 8 แอด เฟรนด์ ปี2” และบุกตลาดสดมอบความสุขทุกจังหวัดทั่วประเทศในงาน “ซุปตาร์ตลาดแตก ออนทัวร์”
 